钦定古今图书集成/理学汇编/文学典/第128卷 > 《唐荆川文集序》王慎中
## 钦定古今图书集成/理学汇编/文学典/第128卷 > 《唐荆川文集序》王慎中

吴之有文学旧矣。诸樊为国，断发之治未变，盖方甚
陋。而公子札已能尽通《易》《诗》《书》《礼》《乐》六艺之文，以观
于中国，则名卿硕士有愧于其所知，悦其说之博雅，
而慕之如不及。孔子教于洙泗，来四方之学者，则言
偃逾江蹈淮而往游焉，卒以文学列于大贤之科。南
方之精华为之尽发，而孔氏之道，资其言之有文，以“行于远，至于今为烈”，盖其盛如此。尽长江大湖以为
国，方地千馀里，林麓川泽之美，殆不可数，而光英冲
粹之所渐涵磅礡于其间，二人而已。虽其甚盛，而亦
岂非难哉？吾于二人，读其书，观其言，尚而友之，而庶
几知其人于今所见而及与之为友，又得一人焉。毗
陵，唐应德也。君于学，盖所谓得其精华，其于言可谓
有文而必行于远者也。其文具在，学者苟读焉而思，
思焉而有以得之，则知其心之所通，于季札孰为浅
深，言之所成于子游孰为先后？有不可得而辨者矣。
君仕为翰林编修，复为太子司谏，皆以守道直己之
志弃去不啻弊蓰有吴公子轻千乘之国之节，其文
之以礼乐，得言氏之传，而廉隅操行，必谨于一介之
取予；刚果自断，不可以威武利禄诱屈也，尤足以辟
夫媮懦惮事，无廉耻而嗜饮食之诮。上下二千馀岁
之间，吾谓吴有文学之人焉，不为过也。季札之生，其
国虽尚陋，然先君端委之遗教犹存，而子游得仲尼
为之依归，其成此非难也。唐君独起于千载之后，追
二人者而与之并，岂不为尤难哉？君行年四十，其学
将进而不止，其为文将日益富而且精。予之所见如
此，已可传也。无锡安君如石子介慕君之学，得其所
为诗文，汇而刻之，以与同好者共。安君之趣尚如此，
岂凡人之所及哉！嘉靖己酉冬十月望，晋江王慎中
道思甫序。